## Odluka o izvješćivanju o dužnicima kreditne institucije čiji dug prelazi određeni iznos

### NN 1/2009 (2.1.2009.), Odluka o izvješćivanju o dužnicima kreditne institucije čiji dug prelazi određeni iznos

HRVATSKA NARODNA BANKA

35

Na temelju članka 162. stavka 3 točke 1. Zakona o kreditnim institucijama (»Narodne novine«, br. 117/2008.) te članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008.) guverner Hrvatske narodne banke donosi

ODLUKU

O IZVJEŠĆIVANJU O DUŽNICIMA KREDITNE INSTITUCIJE ČIJI DUG PRELAZI ODREĐENI IZNOS

1. OPĆE ODREDBE

Članak 1.

Ovom se Odlukom propisuje iznos duga u slučaju premašivanja kojeg je kreditna institucija dužna izvijestiti Hrvatsku narodnu banku o dužnicima koji ga premaše te način i rokovi izvješćivanja o tim dužnicima.

Članak 2.

(1) Odredbe ove Odluke primjenjuju se na sve kreditne institucije sa sjedištem u Republici Hrvatskoj koje su od Hrvatske narodne banke dobile odobrenje za rad, osim institucija za elektronički novac.

(2) Odredbe ove Odluke na odgovarajući način primjenjuju se na podružnice kreditnih institucija iz trećih država koje su od Hrvatske narodne banke dobile odobrenje za pružanje usluga.

2. DUG

Članak 3.

Kreditna institucija dužna je izvijestiti Hrvatsku narodnu banku o dužnicima prema kojima je izloženost jednaka ili veća od pet milijuna kuna.

Članak 4.

Pod dugom pojedinog dužnika za potrebe ove Odluke podrazumijevaju se svi dospjeli i nedospjeli kratkoročni i dugoročni krediti, potraživanja s osnove obračunatih kamata i naknada, ulaganja u dužničke vrijednosne papire, ostala potraživanja koja se odnose na pojedinog dužnika i potencijalne obveze koje je kreditna institucija preuzela prema pojedinoj osobi odnosno po nalogu pojedine osobe.

Članak 5.

Iznimno od članka 3. ove Odluke, kreditna institucija nije dužna Hrvatsku narodnu banku izvještavati:

1) o prekonoćnim kreditima na međubankovnom tržištu,

2) o depozitima kod Hrvatske narodne banke te kod kreditnih institucija sa sjedištem u Republici Hrvatskoj i izvan nje,

3) o ulaganjima u vlasničke vrijednosne papire ili udjele i

4) o ulaganjima u investicijske fondove.

Članak 6.

U smislu ove Odluke, kao izloženost prema jednom dužniku smatra se ukupna izloženost prema tom dužniku i s njim povezanim osobama, na način iz članka 24. Zakona o kreditnim institucijama.

3. IZVJEŠĆIVANJE

Članak 7.

(1) Kreditna institucija dužna je izvijestiti Hrvatsku narodnu banku o dužnicima čiji je dug bilo kojeg dana tijekom izvještajnog tromjesečja jednak ili premašio bruto iznos (iznos prije umanjenja za ispravke vrijednosti za identificirane gubitke po plasmanima i rezerviranja za potencijalne gubitke) od pet milijuna kuna.

(2) Kreditna institucija dužna je iskazati dug pojedinog dužnika prema stanju na onaj dan unutar izvještajnog tromjesečja kada je ukupan dug tog dužnika bio najveći. Dug odnosno preuzete izvanbilančne potencijalne obveze kreditna institucija dužna je iskazati zasebno po vrstama potraživanja odnosno izvanbilančnih potencijalnih obveza.

Članak 8.

(1) Kreditna institucija dužna je izvješće iz članka 7. ove Odluke dostaviti Hrvatskoj narodnoj banci za svako tromjesečje i to u obliku i na način koje Odlukom o nadzornim izvještajima kreditnih institucija propiše Hrvatska narodna banka. Pri tome tromjesečja završavaju na dane 31. ožujka, 30. lipnja, 30. rujna i 31. prosinca.

(2) Kreditna institucija dužna je izvješće iz članka 7. ove Odluke dostaviti petnaest dana od završetka svakog tromjesečja odnosno najkasnije do 15. travnja, 15. srpnja, 15. listopada odnosno 15. siječnja. Smatra se da je banka dostavila izvješća u propisanim rokovima ako su izvješća prošla formalnu i logičku kontrolu Hrvatske narodne banke.

Članak 9.

Ako nijedan dužnik kreditne institucije nije bio tijekom izvještajnog tromjesečja dužan više od iznosa propisanog člankom 3. ove Odluke, kreditna institucija dužna je o tome pismeno obavijestiti Hrvatsku narodnu banku. Ovu obavijest kreditna institucija dužna je dostaviti u rokovima iz članka 8. stavka 2. ove Odluke.

4. PRIJELAZNE I ZAVRŠNE ODREDBE

Članak 10.

Ova Odluka objavljuje se u »Narodnim novinama«, a stupa na snagu 1. srpnja 2009.

O. br. 20-020/01-09/ŽR

Zagreb, 2. siječnja 2009.

Guverner
Hrvatske narodne banke
dr. sc. Željko Rohatinski, v. r.

Odluka, NN 1/2009-35